Balsių pagrindinė mokykla

Pakruojo rajono Balsių pagrindinė mokykla – dieninė, savarankiško mokymosi bendrojo lavinimo mokykla Pakruojo raj., Balsiuose, vykdanti priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190065123. Steigėjas Pakruojo rajono savivaldybės taryba.

Tradicija tapo pradinukų Mažasis poezijos pavasaris buvusioje Kazio Binkio sodyboje.

Istorija 

Balsiuose pradinė mokykla veikė nuo 1918 m. ūkininko Vaitekūno namuose. Prasidėjus žemės reformai 1922 m. mokykla persikėlė į Pocevičių namus, kur veikė iki 1938 m. 1938-1948 m.  mokykla veikė Rimšonių kaime esančioje Stankevičių sodyboje, liaudyje vadinamoje Vigadine. Nuo 1948 m. mokykla vėl veikė Balsiuose, Pocevičių sodyboje, o nuo 1950 m. mokykla veikė ir Vigadinėje. 1952 m. Vigadinėje esanti mokykla ir Akmenėlių pradinė mokykla apjungtos į vieną ir atidaryta Petrašiūnų septynmetė mokykla. Balsiuose pradinė mokykla kaip atskiras Petrošiūnų septynmetės mokyklos komplektas dar kurį laiką veikė, tačiau greitai buvo uždaryta, ir visi balsiečiai vaikai perėjo mokytis į Rimšonius. Mokykloje buvo 1-6 klasės, mokėsi 152 mokiniai. Pradinės klasės mokėsi Vigadinėje, vyresniosios – nusavintame Dzvinkų name Rimšonių kaime. Vigadinėje buvo ir mokytojų butai – sunkiai apšildomi, be elektros. 1953 m. mokykloje atsirado ir 7-oji klasė.

1958 m. gruodžio mėnesį pastatytas mokyklos priestatas. Daugėjo mokinių, didėjo mokytojų kolektyvas. 1959 m. pavasarį K. Audronį išrinkus Preičiūnų kolūkio pirmininku iki mokslo metų pabaigos mokyklai vadovavo Pranas Beinoras, iki tol dirbęs su pradinėmis klasėmis. Veikė atskiri vyresnių ir žemesnių klasių šokių rateliai ir chorai, kurie aktyviai dalyvaudavo rajoninėse dainų ir šokių šventėse. Pasibaigus mokslo metams mokytojai organizuodavo ekskursijas. 1961 m. savo fonduose turėdama 41 knygą pradėjo veikti mokyklos biblioteka, kuri kasmet papilnėdavo 300-400 knygų. 1966 m. priestato teisėmis pastatytas pastatas Balsiuose, kur perkeltos vyresniosios klasės. Nuo 1976 m. Petrašiūnų aštuonmetė mokykla pradėta vadinti Balsių aštuonmete mokykla.

1980 m. atliktas centrinio pastato kapitalinis remontas, kurio metu buvo sumontuota katilinė, įrengta centrinio šildymo sistema. 1992 m. iš kolūkio „Naujas ūkis“ nupirktas tipinis dviejų grupių  vaikų darželis, kuriame įsikūrė pradinės klasės. Nuo to laiko mokykloje veikia paralelės pradinės klasės – vienos Rimšoniuose, kitos Balsiuose – iš viso 7 klasių komplektai. 1995 m. vėl įsteigtos priešmokyklinio ugdymo klasės, vėliau grupės. 1999 m. mokykloje atidaryta 10-ta klasė ir mokykla tapo pagrindine. Kasmet mokykloje daugėjo mokinių ir mokytojų. Jei 1984 m. mokykloje buvo 140 mokinių ir mokytojų, tai 2002 m. jau 293 mokiniai ir 25 mokytojai.

Apie 2020 m. prijungta Klovainių pagrindinė mokykla kaip skyrius.

Direktoriai 
1952 m. Juozas Vaitkus;
1953 m. Genovaitė Janiševičiūtė;
1954 m. Kazimieras Audronis;
1959 m. Anicetas Morkūnas;
1968 m. Povilas Sirusas;
1974 m. Angelė Statkuvienė;
1981 m. Algis Skurauskas;
1981 m. Vytautas Jarašiūnas;
1984 m. Jadvyga Šliurpienė-Banytė.
2022 m. Virginija Tumėnienė

Žymūs mokytojai 
Viktorija Aperavičienė;
Stasė Beinorienė;
Genovaitė Bučnienė-Kačinskaitė;
Agnė Dominavičienė (1932 – 1995);
Irena Paražinskienė;
Povilas Skeiverys (1934 – 1995).

Nuorodos 
 Mokyklos svetainė

Pakruojo rajono savivaldybės mokyklos
Lietuvos pagrindinės mokyklos